Polisie gereed vir Malema-hofsaakJulius Malema, leier van EFF Foto: Werner Beukes/SAPA Die polisie is op hoë gereedheid geplaas vir Julius Malema, leier van die Ekonomiese Vryheidsvegters (EVV), se korrupsie-verhoor Maandag in die hooggeregshof in Polokwane. “Ons weet nie hoeveel EVV-lede by die hofsaal gaan opdaag nie, maar ons sal die omgewing rondom die hof patrolleer,” het brig. Hangwani Mulaudzi, woordvoerder van die polisie, gesê. Hy sê die middestad en Seshego, Malema se tuisdorp, sal ook gemonitor word. Strate om die hof is reeds vir verkeer gesluit. Maroela Meidia het Sondag berig die doel is om vrede en stabiliteit te verseker. Lees meer hier. Malema word daarvan beskuldig dat hy nagenoeg R4 miljoen gewin het uit korrupte aktiwiteite. Hy is tans uit op borgtog van R10 000 en staan tereg op aanklagte van bedrog, korrupsie, geldwassery en afpersing. Sy medebeskuldigdes is voormalige sakevennote Kagisho Dichabe, Lesiba Gwangwa, Helen Moreroa en Makgetsi Manthata. Hulle is almal vroeër op borgtog van R40 000 elk vrygelaat. Die verhoor sal na verwagting tot 29 November duur.